วิกฤตเศรษฐกิจโลก ส่งผลให้เด็กในอาฟริกาขาดแคลนโภชนาการ และเสียชีวิตมากขึ้น
องค์การสหประชาชาติระบุว่า วิกฤตเศรษฐกิจโลกได้ส่งผลให้เด็กในอาฟริกา ขาดแคลนโภชนาการและเสียชีวิตมากขึ้น ในขณะเดียวกันก็ส่งผลให้เด็กๆ เหล่
ล่าสุดได้มีการเผยแพร่รายงานการประเมินสภาพการณ์ในเรื่องนี้ก่อนหน้าการประชุม จี 20 ที่จะมีขึ้นในวันที่ 24-25 กันยายนที่สหรัฐ กองทุนเด็กขององค์การสหประชาชาติหรือ Unicef รายงานว่าวิกฤตเศรษฐกิจโลกกำลังส่งผลกระทบร้ายแรงที่สุดต่อเด็กๆและคนยากจนในประเทศกำลังพัฒนาโดยเฉพาะในทวีปอาฟริกา คุณ Anthony Hodgesที่ปรึกษาด้านนโยบายสังคมของ Unicef กล่าวว่าภาวะเศรษฐกิจโลกถดถอยจะส่งผลลบต่อภาคครัวเรือน และอาจร้ายแรงมากต่อเด็กๆเพราะจะทำให้โภชนาการแย่ลง ขาดแคลนความหลากหลายทางอาหารและอาจส่งผลให้เด็กบางคนต้องหยุดเรียน ก่อให้เกิดปัญหาแรงงานเด็กเพิ่มขึ้นตลอดจนทำให้การเข้าถึงบริการทางการแพทย์ทำได้ยากขึ้นด้วย คุณ Hodgesบอกว่าเวลานี้มีประชากรแอฟริกันราว 10% เท่านั้นที่ได้รับสวัสดิการทางสังคมซึ่งหมายถึงโครงการเงินบำนาญของรัฐบาล การประกันสุขภาพและเงินชดเชยการว่างงานและว่าภาวะเศรษฐกิจถดถอย ทำให้รัฐบาลหลายประเทศในอาฟริกา ต้องลดงบประมาณด้านสวัสดิการสังคมลง เจ้าหน้าที่ Unicefผู้นี้ระบุว่า ตามปกตินั้น ประเทศส่วนใหญ่ในอาฟริกา ยังคงมีงบประมาณค่อนข้างจำกัดแม้เศรษฐกิจของประเทศเหล่านี้เริ่มแข็งแรงขึ้นในช่วงไม่ถึง 10 ปีที่ผ่านมาแต่มีเพียงไม่กี่ประเทศที่มีงบประมาณเพียงพอ สำหรับการใช้แผนกระตุ้นเศรษฐกิจในช่วงเศรษฐกิจถดถอยดังเช่นที่ประเทศอุตสาหกรรมต่างๆ ใช้กัน อย่างไรก็ตาม คุณ Hodgesบอกว่ารัฐบาลประเทศอาฟริกาบางประเทศ ดำเนินการคืบหน้าในด้านสวัสดิการสังคม เช่นการบริการการศึกษาชั้นประถมโดยไม่เสียค่าใช้จ่ายรวมทั้งโครงการอาหารกลางวันเด็กนักเรียน ที่ช่วยเพิ่มคุณค่าทางโภชนาการให้แก่เด็กๆและยังเป็นการสนับสนุนให้เด็กมาโรงเรียนอีกด้วย นอกจากนี้ ที่ประเทศกาน่ายังมีโครงการประกันสุขภาพ และโครงการมอบเงินสดแก่กลุ่มคนที่ยากจนที่สุดที่อาฟริกาใต้ กำลังมีการขยายโครงการให้เงินแก่เด็กยากจน เด็กกำพร้าและผู้สูงอายุและที่เอธิโอเปีย รัฐบาลได้เปิดตัวโครงการจ้างงานของภาครัฐที่สามารถช่วยเหลือประชาชนราว 8 ล้านคน คุณ Anthony Hodgesแห่งกองทุนเด็กขององค์การสหประชาชาติระบุด้วยว่าในช่วงปลายเดือนกันยายนนี้จะมีการประชุมผู้นำประเทศกลุ่ม จี 20ที่เมืองพิตต์สเบริ์กในสหรัฐ เพื่อตรวจสอบถึงผลกระทบของภาวะเศรษฐกิจโลกถดถอย ซึ่งเขาเชื่อว่าที่ประชุมน่าจะสามารถหาวิธีปกป้องคนยากจนที่สุดในโลกจากวิกฤตเศรษฐกิจโลกครั้งนี้ได้